amanoisuno/poetBack huggingface dataset:
思越人 一 孫光憲 
古臺平，芳草遠，館娃宮外春深。翠黛空留千載恨，教人何處相尋？綺羅無復當時事，露花點滴香淚。惆悵遙天橫淥水，鴛鴦對對飛起。
思越人 二 孫光憲 
渚蓮枯，宮樹老，長洲廢苑蕭條。想像玉人空處所，月明獨上溪橋。經春初敗秋風起，紅蘭綠蕙愁死。一片風流傷心地，魂銷目斷西子。
望梅花 孫光憲 
數枝開與短牆平，見雪萼。紅跗相映，引起誰人邊塞情。簾外欲三更，吹斷離愁月正明，空聽隔江聲。
漁歌子 一 孫光憲  抒情 写景 旷达
草芊芊，波漾漾，湖邊草色連波漲。沿蓼岸，泊楓汀，天際玉輪初上。扣舷歌，聯極望，槳聲伊軋知何向。黃鵠叫，白鷗眠，誰似儂家疎曠。
漁歌子 二 孫光憲 
泛流螢，明又滅，夜涼水冷東灣闊。風浩浩，笛寥寥，萬頃金波重疊。杜若洲，香郁烈，一聲宿雁霜時節。經霅水，過松江，盡屬儂家日月。
定風波 孫光憲 
簾拂疎香斷碧絲，淚衫還滴繡黃鸝。上國獻書人不在，凝黛，晚庭又是落紅時。春日自長心自促，翻覆，年來年去負前期。應是秦雲兼楚雨，留住，向花枝誇說月中枝。
南歌子 一 孫光憲 
豔冶青樓女，風流似楚真。驪珠美玉未爲珍，窈窕一枝芳柳，入腰身。舞袖頻回雪，歌聲幾動塵。慢凝秋水顧情人，祗緣傾國，著處覺生春。
南歌子 二 孫光憲 
映月論心處，偎花見面時。倚郎和袖撫香肌，遙指畫堂深院，許相期。解佩君非晚，虛襟我未遲。願如連理合歡枝，不似五陵狂蕩，薄情兒。
應天長 孫光憲 
翠凝仙豔非凡有，窈窕年華方十九。鬢如雲，腰似柳，妙對綺弦歌醁酒。醉瑤臺，攜玉手。共燕此宵相偶，魂斷晚窗分首，淚霑金縷袖。
遐方怨 孫光憲 
紅綬帶，錦香囊。爲表花前意，慇懃贈玉郎。此時更役心腸，轉添秋夜夢魂狂。思豔質，想嬌妝。願早傳金盞，同歡臥醉鄉。任人猜妬惡猜防，到頭須使似鴛鴦。
浣溪沙 一 張泌  送别 哀愁
鈿轂香車過柳堤，樺煙分處馬頻嘶，爲他沈醉不成泥。花滿驛亭香露細，杜鵑聲斷玉蟾低，含情無語倚樓西。
浣溪沙 二 張泌 
馬上凝情憶舊遊，照花淹竹小溪流，鈿箏羅幕玉搔頭。早是出門長帶月，可堪分袂又經秋，晚風斜日不勝愁。
浣溪沙 三 張泌  怀人 婉约词 月夜 婉约
獨立寒堦望月華，露濃香泛小庭花，繡屏愁背一燈斜。雲雨自從分散後，人間無路到仙家，但憑魂夢訪天涯。
浣溪沙 四 張泌 
依約殘眉理舊黃，翠鬟拋擲一簪長，暖風晴日罷朝妝。閑折海棠看又撚，玉纖無力惹餘香，此情誰會倚斜陽。
浣溪沙 五 張泌 
翡翠屏開繡幄紅，謝娥無力曉妝慵，錦帷鴛被宿香濃。微雨小庭春寂寞，燕飛鶯語隔簾櫳，杏花凝恨倚東風。
浣溪沙 六 張泌 
花月香寒悄夜塵，綺筵幽會暗傷神，嬋娟依約畫屏人。人不見時還暫語，令纔拋後愛微嚬，越羅巴錦不勝春。
浣溪沙 七 張泌 
偏戴花冠白玉簪，睡容新起意沈吟，翠鈿金縷鎮眉心。小檻日斜風悄悄，隔簾零落杏花陰，斷香輕碧鎖愁深。
浣溪沙 八 張泌 
晚逐香車入鳳城，東風斜揭繡簾輕，慢回嬌眼笑盈盈。消息未通何計是，便須佯醉且隨行，依稀聞道太狂生。
浣溪沙 九 張泌 
小市東門欲雪天，衆中依約見神仙，蘂黃香畫貼金蟬。飲散黃昏人草草，醉容無語立門前，馬嘶塵烘一街煙。
臨江仙 張泌 
煙收湘渚秋江靜，蕉花露泣愁紅。五雲雙鶴去無蹤，幾回魂斷，凝望向長空。翠竹暗留珠淚怨，閑調寶瑟波中。花鬟月鬢綠雲重，古祠深殿，香冷雨和風。
女冠子 張泌  思念 女子
露花煙草，寂寞五雲三島。正春深，貌減潛銷玉，香殘尚惹襟。竹疎虛檻靜，松密醮壇陰。何事劉郎去，信沈沈。
河傳 一 張泌 
渺莽雲水，惆悵暮帆。去程迢遞，夕陽芳草。千里萬里，雁聲無限起。夢魂悄斷煙波裏，心如醉。相見何處是，錦屏香冷無睡，被頭多少淚。
河傳 二 張泌 
紅杏，交枝相映，密密濛濛。一庭濃豔倚東風，香融，透簾櫳。斜陽似共春光語，蝶爭舞，更引流鶯妒。魂銷千片玉罇前，神仙，瑤池醉暮天。
酒泉子 一 張泌 
春雨打窗，驚夢覺來天氣曉。畫堂深，紅燄小，背蘭缸。酒香噴鼻嬾開缸，惆悵更無人共醉。舊巢中，新燕子，語雙雙。
酒泉子 二 張泌 
紫陌青門，三十六宮春色。御溝輦路暗相通，杏園風。咸陽沽酒寶釵空，笑指未央歸去。插花走馬落殘紅，月明中。
生查子 張泌 
相見稀，喜相見，相見還相遠。檀畫荔支紅，金蔓蜻蜓輭。魚雁疎，芳信斷，花落庭陰晚。可惜玉肌膚，消瘦成慵嬾。
思越人 張泌 
燕雙飛，鶯百轉，越波堤下長橋。鬬鈿花筐金匣恰，舞衣羅薄纖腰。東風澹蕩慵無力，黛眉愁聚春碧。滿地落花無消息，月明腸斷空憶。
滿宮花 張泌  写人 同情 写人诗
花正芳，樓似綺，寂寞上陽宮裏。鈿籠金鎖睡鴛鴦，簾冷露華珠翠。嬌豔輕盈香雪膩，細雨黃鶯雙起。東風惆悵欲清明，公子橋邊沈醉。
柳枝 張泌 
膩粉瓊妝透碧紗，雪休誇。金鳳搔頭墜鬢斜，髮交加。倚著雲屏新睡覺，思夢笑。紅顋隱出枕函花，有些些。
南歌子 一 張泌  春天 写景 抒情 婉约
柳色遮樓暗，桐花落砌香。畫堂開處遠風涼，高卷水精簾額，襯斜陽。
南歌子 二 張泌  孤独 抒情 柳树
岸柳拖烟綠，庭花照日紅。數聲蜀魄入簾櫳，驚斷碧窗殘夢，畫屏空。
南歌子 三 張泌 
錦薦紅鸂鶒，羅衣繡鳳皇。綺疎飄雪北風狂，簾幕盡垂無事，鬱金香。
江城子 一 張泌 
碧闌干外小中庭，雨初晴，曉鶯聲。飛絮落花，時節近清明。睡起卷簾無一事，勻面了，沒心情。
江城子 二 張泌 
浣花溪上見卿卿，臉波秋水明，黛眉輕。綠雲高綰，金簇小蜻蜓。好[是]問他來得麽，和笑道，莫多情。
江城子 三 張泌 
窄羅衫子薄羅裙，小腰身，晚妝新。每到花時，長是不宜春。蚤是自家無氣力，更被你，惡憐人。
河瀆神 張泌 
古樹噪寒鴉，滿庭楓葉蘆花。晝燈當午隔輕紗，畫閣珠簾影斜。門外往來祈賽客，翩翩帆落天涯。回首隔江煙火，渡頭三兩人家。
胡蝶兒 張泌  抒情 爱情 婉约
胡蝶兒，晚春時。阿嬌初著淡黃衣，倚窗學畫伊。還似花間見，雙雙對對飛。無端和淚拭燕脂，惹教雙翅垂。
如夢令 馮延巳 
塵拂玉臺鸞鏡，鳳髻不堪重整。綃帳泣流蘇，愁掩玉屏人靜。多病，多病，自是行雲無定。
三臺令 一 馮延巳 
春色，春色，依舊青門紫陌。日斜柳暗花嫣，醉臥春色少年。年少，年少，行樂直須及早。
三臺令 二 馮延巳 
明月，明月，照得離人愁絕。更深影入空牀，不道帷屏夜長。長夜，長夜，夢到庭花陰下。
三臺令 三 馮延巳 
南浦，南浦，翠鬟離人何處？當時攜手高樓，依舊樓前水流。流水，流水，中有傷心雙淚。
歸國謠 一 馮延巳 
何處笛，深夜夢回情脈脈。竹風簷雨寒窗隔，離人幾歲無消息。今頭白，不眠特地重相憶。
歸國謠 二 馮延巳 
春豔豔，江上晚山三四點。柳絲如剪花如染，香閨寂寂門半掩。愁眉歛，淚珠滴破臙脂臉。
歸國謠 三 馮延巳 
江水碧，江上何人吹玉笛。扁舟遠送瀟湘客，蘆花千里霜月白。傷行色，來朝便是關山隔。
長相思 馮延巳 
紅滿枝，綠滿枝，宿雨厭厭睡起遲，閑庭花影移。憶歸期，數歸期，夢見雖多相見稀，相逢知幾時。
相見歡 馮延巳 
曉窗夢到昭華，向瓊家。欹枕殘妝一朵，臥枝花。情極處，却無語，玉釵斜。翠閣銀屏回首，已天涯。
拋毬樂 一 馮延巳 
酒罷歌餘興未闌，小橋清水共盤桓。波搖梅蘂傷心白，風入羅衣貼體寒。且莫思歸去，須盡笙歌此夕歡。
拋毬樂 二 馮延巳  写雨 写景 抒情 雨
逐勝歸來雨未晴，樓前風重草煙輕。谷鶯語輭花邊過，水調聲長醉裏聽。欵舉金觥勸，誰是當筵最有情。
拋毬樂 三 馮延巳 
梅落新春入後庭，眼前風物可無情。曲池波晚冰還合，芳草迎船綠未成。且上高樓望，相共凭闌看月生。
拋毬樂 四 馮延巳 
霜積秋山萬樹紅，倚巖樓上掛朱櫳。白雲天遠重重恨，黃葉煙深淅淅風。髣髴梁州曲，吹在誰家玉笛中。
拋毬樂 五 馮延巳 
盡日登高興未殘，紅樓人散獨盤桓。一鉤冷霧懸珠箔，滿面西風凭玉闌。歸去須沈醉，小院新池月乍寒。
拋毬樂 六 馮延巳 
坐對高樓千萬山，鴈飛秋色滿闌干。燒殘紅燭暮雲合，飄盡碧梧金井寒。咫尺人千里，猶憶笙歌昨夜歡。
酒泉子 一 馮延巳 
庭下花飛，月照妝樓春事晚。珠簾風，蘭燭燼，怨空閨。迢迢何處寄相思，玉筯零零腸斷。屏幃深，更漏永，夢魂迷。
酒泉子 二 馮延巳 
芳草長川，柳映危橋橋下路。歸鴻飛，行人去，碧山邊。風微煙淡雨蕭然，隔岸馬嘶何處？九回腸，雙臉淚，夕陽天。
酒泉子 三 馮延巳 
[春]色融融，飛燕乍來鶯未語。小桃寒，垂柳晚，玉樓空。天長煙遠恨重重，消息燕鴻歸去。枕前燈，窗外月，閉朱籠。
酒泉子 四 馮延巳 
深院空幃，廊下風簾驚宿燕。香印灰，蘭燭灺，覺來時。月明人自擣寒衣，剛愛無端惆悵。階前行，闌外立，欲雞啼。
采桑子 一 馮延巳 
小庭雨過春將盡，片片花飛，獨折殘枝，無語凭闌秪自知。玉堂香煖珠簾卷，雙燕來歸，君約佳期，肯信韶華得幾時。
采桑子 二 馮延巳 
馬嘶人語春風岸，芳草綿綿，楊柳橋邊，落日高樓酒斾懸。舊愁新恨知多少，目斷遙天，獨立花前，更聽笙歌滿畫船。
采桑子 三 馮延巳 
西風半夜簾櫳冷，遠夢初歸，夢過金扉，花謝窗前夜合枝。昭陽殿裏新翻曲，未有人知，偷取笙吹，驚覺寒蛩到曉啼。
采桑子 四 馮延巳 
酒闌睡覺天香煖，繡戶慵開，香印成灰，獨背寒屏理舊眉。朦朧却向燈前臥，窗月徘徊，曉夢初回，一夜東風綻早梅。
采桑子 五 馮延巳 
小堂深靜無人到，滿院春風，惆悵牆東，一樹櫻桃帶雨紅。愁心似醉兼如病，欲語還慵，日暮疎鐘，雙燕歸棲畫閣中。
采桑子 六 馮延巳 
畫堂燈煖簾櫳卷，禁漏丁丁，雨罷寒生，一夜西窗夢不成。玉娥重起添香印，回倚孤屏，不語含情，水調何人吹笛聲。
采桑子 七 馮延巳 
笙歌放散人歸去，獨宿江樓，月上雲收，一半珠簾掛玉鉤。起來檢點經遊地，處處新愁，憑仗東流，將取離心過橘州。
采桑子 八 馮延巳 
昭陽記得神仙侶，獨自承恩，水殿燈昏，羅幕輕寒夜正春。如今別館添蕭索，滿面啼痕，舊約猶存，忍把金環別與人。
采桑子 九 馮延巳 
微風簾幕清明近，花落春殘，尊酒留歡，添盡羅衣怯夜寒。愁顏恰似燒殘燭，珠淚闌干，也欲高拌，爭奈相逢情萬般。
采桑子 十 馮延巳 
畫堂昨夜愁無睡，風雨淒淒，林鵲爭棲，落盡燈花雞未啼。年光往事如流水，休說情迷，玉筯雙垂，祗是金籠鸚鵡知。
采桑子 十一 馮延巳 
寒蟬欲報三秋候，寂靜幽居，葉落閑階，月透簾櫳遠夢回。昭陽舊恨依前在，休說當時，玉笛纔吹，滿袖猩猩血又垂。
采桑子 十二 馮延巳 
洞房深夜笙歌散，簾幕重重，斜月朦朧，雨過殘花落地紅。昔年無限傷心事，依舊東風，獨倚梧桐，閑想閑思到曉鐘。
采桑子 十三 馮延巳  思念 孤独 婉约
花前失却遊春侶，極目尋芳，滿眼悲涼，縱有笙歌亦斷腸。林間戲蝶簾間燕，各自雙雙，忍更思量，綠樹青苔半夕陽。
菩薩蠻 一 馮延巳 
金波遠逐行雲去，疎星時作銀河渡。花影臥秋千，更長人不眠。玉箏彈未徹，鳳髻黃釵脫。憶夢翠蛾低，微風吹繡衣。
菩薩蠻 二 馮延巳 
畫堂昨夜西風過，繡簾時拂朱門鎖。驚夢不成雲，雙蛾枕上顰。金爐煙嫋嫋，燭暗紗窗曉。殘日尚彎環，玉箏和淚彈。
菩薩蠻 三 馮延巳 
梅花吹入誰家笛，行雲半夜凝空碧。欹枕不成眠，關山人未還。聲隨幽怨絕，空斷澄霜月。月影下重簷，輕風花滿簾。
菩薩蠻 四 馮延巳  闺怨 秋天 妇女 怀远
回廊遠砌生秋草，夢魂千里青門道。鸚鵡怨長更，碧籠金鎖橫。羅幃中夜起，霜月清如水。玉露不成圓，寶箏悲斷弦。
菩薩蠻 五 馮延巳 
嬌鬟堆枕釵橫鳳，溶溶春水楊花夢。紅燭淚闌干，翠屏煙浪寒。錦壺催畫箭，玉佩天涯遠。和淚試嚴妝，落梅飛夜霜。
菩薩蠻 六 馮延巳 
西風嫋嫋凌歌扇，秋期正與行雲遠。花葉脫霜紅，流螢殘月中。蘭閨人在否，千里重樓暮。翠被已銷香，夢隨寒漏長。
菩薩蠻 七 馮延巳 
沈沈朱戶橫金鎖，紗窗月影隨花過。燭淚欲闌干，落梅生晚寒。寶釵橫翠鳳，千里香屏夢。雲雨已荒涼，江南春草長。
菩薩蠻 八 馮延巳 
欹鬟墮髻搖雙槳，采蓮晚出清江上。顧影約流萍，楚歌嬌未成。相逢顰翠黛，笑把珠璫解。家住柳陰中，畫橋東復東。
謁金門 一 馮延巳  留恋 写景 宋词三百首 卷二·唐五代词 惜别 婉约
風乍起，吹皺一池春水。閑引鴛鴦芳徑裏，手挼紅杏蘂。鬬鴨闌干獨倚，碧玉搔頭斜墜。終日望君君不至，舉頭聞鵲喜。
謁金門 二 馮延巳 
楊柳陌，寶馬嘶空無跡。新著荷衣人未識，年年江海客。夢覺巫山春色，醉眼飛花狼藉。起舞不辭無氣力，愛君吹玉笛。
清平樂 一 馮延巳 
深冬寒月，庭戶凝霜雪。風鴈過時魂斷絕，塞管數聲嗚咽。披衣獨立披香，流蘇亂結愁腸。往事總堪惆悵，前歡休更思量。
清平樂 二 馮延巳  思念 孤独 妇女 写景 宋词三百首 卷二·唐五代词 婉约
雨晴煙晚，綠水新池滿。雙燕飛來垂柳院，小閣畫簾高卷。黃昏獨倚朱闌，西南新月眉彎。砌下落花風起，羅衣特地春寒。
清平樂 三 馮延巳 
西園春早，夾逕抽新草。冰散漪瀾生碧沼，寒在梅花先老。與君同飲金杯，飲餘相取徘徊。次第小桃將發，軒車莫厭頻來。
更漏子 一 馮延巳 
風帶寒，枝正好，蘭蕙無端先老。情悄悄，夢依依，離人殊未歸。褰羅幕，凭朱閣，不獨堪悲搖落。月東出，雁南飛，誰家夜擣衣。
更漏子 二 馮延巳 
夜初長，人近別，夢覺一窗殘月。鸚鵡臥，蟪蛄鳴，西風寒未成。紅蠟燭，彈棋局，牀上畫屏山綠。褰繡幌，倚瑤琴，前歡淚滴襟。
更漏子 三 馮延巳 
玉爐煙，紅燭淚，偏對畫堂秋思。眉翠薄，鬢雲殘，夜長衾枕寒。梧桐樹，三更雨，不道離情最苦。一葉葉，一聲聲，空堦滴到明。
喜遷鶯 一 馮延巳 
宿鶯啼，鄉夢斷。春樹曉朦朧，殘燈和燼閉朱櫳，人語隔屏風。香已寒，燈已絕。忽憶去年離別，石城花雨倚江樓，波上木蘭舟。
喜遷鶯 二 馮延巳 
霧濛濛，風淅淅。楊柳帶疎煙，飄飄輕絮滿南園，牆下草芊綿。燕初飛，鶯已老。拂面春風長好，相逢攜酒且高歌，人生得幾何。
阮郎歸 一 馮延巳  宋词精选 妇女 春游 婉约
南園春半踏青時，風和聞馬嘶。青梅如豆柳如絲，日長蝴蝶飛。花露重，草煙低，人家簾幕垂。鞦韆慵困解羅衣，畫梁雙燕棲。
阮郎歸 二 馮延巳 
角聲吹斷隴梅枝，孤窗月影低。塞鴻無限欲驚飛，城烏休夜啼。尋斷夢，掩深閨，行人去路迷。門前楊柳綠陰齊，何時聞馬嘶。
賀聖朝 馮延巳 
金絲帳煖牙牀穩，懷香方寸。輕顰輕笑，汗珠微透，柳霑花潤。雲鬟斜墜，春應未已，不勝嬌困。半欹犀枕，亂纏珠被，轉羞人問。
應天長 馮延巳 
石城山下桃花綻，宿雨初晴雲未散。南去棹，北飛鴈，水闊山遙腸欲斷。倚樓情緒懶，[惆悵]春心無限。燕度蒹葭風晚，欲歸愁滿面。
醉花間 一 馮延巳 
獨立堦前星又月，簾櫳偏皎潔。霜樹盡空枝，腸斷丁香結。夜深寒不寐，疑恨何曾歇，凭闌干欲折。兩條玉筯爲君垂，此宵情，誰共說。
醉花間 二 馮延巳 
月落霜繁深院閉，洞房人正睡。桐樹倚雕簷，金井臨瑤砌。曉風寒不啻，獨立成顦顇，閑愁渾未已。離人心緒自無端，莫思量，休退悔。
芳草渡 馮延巳 
梧桐落，蓼花秋。煙初冷，雨纔收。蕭條風物正堪愁，人去後，多少恨，在心頭。燕鴻遠，羌笛怨，渺渺澄波一片。山如黛，月如鉤。笙歌散，夢魂斷，倚高樓。
南鄉子 一 馮延巳 
細雨濕流光，芳草年年與恨長。煙鎖鳳樓無限事，茫茫，鸞鏡鴛衾兩斷腸。魂夢任悠揚，睡起楊花滿繡牀。薄倖不來門半掩，斜陽，負你殘春淚幾行。
南鄉子 二 馮延巳 
細雨泣秋風，金鳳花[殘]滿地紅。閑[蹙]黛眉慵不語，情緒，寂寞相思知幾許。玉枕擁孤衾，挹恨還聞歲月深。簾卷曲房誰共醉，顦顇，惆悵秦樓彈粉淚。
舞春風 馮延巳 
嚴妝纔罷怨春風，粉牆畫壁宋家東。蕙蘭有恨枝尤綠，桃李無言花自紅。燕燕巢兒羅幕卷，鶯鶯啼處鳳樓空。少年薄倖知何處，每夜歸來春夢中。
虞美人 一 馮延巳 
玉鉤鸞柱調鸚鵡，宛轉留春語。雲屏冷落畫堂空，薄晚春寒，無奈落花風。搴簾燕子低飛去，拂鏡塵鸞舞。不知今夜月眉彎，誰佩同心雙結，倚闌干。
虞美人 二 馮延巳 
春風拂拂橫秋水，掩映遙相對。秪知長作碧窗期，誰信東風，吹散彩雲飛。銀屏夢與飛鸞遠，秪有珠簾卷。楊花零落月溶溶，塵掩玉箏弦柱，畫堂空。
臨江仙 馮延巳 
冷紅飄起桃花片，青春意緒闌珊。高樓簾幕卷輕寒，酒餘人散，獨自倚闌干。夕陽千里連芳草，風光愁殺王孫。徘徊飛盡碧天雲，鳳城何處，明月照黃昏。
蝶戀花 一 馮延巳 
窗外寒雞天欲曙，香印成灰，坐起渾無緒。庭際高梧凝宿霧，卷簾雙鵲驚飛去。屏上羅衣閑繡縷，一晌關情，憶遍江南路。夜夜夢魂休謾語，已知前事無情處。
蝶戀花 二 馮延巳 
蕭索清秋珠淚墜，枕簟微涼，展轉渾無寐。殘酒欲醒中夜起，月明如練天如水。堦下寒聲啼絡緯，庭樹金風，悄悄重門閉。可惜舊歡攜手地，思量一夕成憔悴。
蝶戀花 三 馮延巳 
幾度鳳樓同飲宴，此夕相逢，却勝當時見。低語前歡頻轉面，雙眉歛恨春山遠。蠟燭淚流羌笛怨，偷整羅衣，欲唱情猶嬾。醉裏不辭金爵滿，陽關一曲腸千斷。
蝶戀花 四 馮延巳  宋词三百首 孤独 女子 闺怨 卷二·唐五代词
幾日行雲何處去，忘了歸來，不道春將暮。百草千花寒食路，香車繫在誰家樹。淚眼倚樓頻獨語，雙燕飛來，陌上相逢否。撩亂春愁如柳絮，悠悠夢裏無尋處。
蝶戀花 五 馮延巳  写景 清明节 回忆 伤怀
六曲闌干偎碧樹，楊柳風輕，展盡黃金縷。誰把鈿箏移玉柱，穿簾海燕雙飛去。滿眼遊絲兼落絮，紅杏開時，一霎清明雨。濃醉覺來鶯亂語，驚殘好夢無尋處。
蝶戀花 六 馮延巳  人生 感叹 宋词三百首 卷二·唐五代词 春愁 婉约
誰道閑情拋棄久，每到春來，惆悵還依舊。日日花前常病酒，不辭鏡裏朱顏瘦。河畔青蕪堤上柳，爲問新愁，何事年年有。獨立小樓風滿袖，平林新月人歸後。
壽山曲 馮延巳 
銅壺滴漏初盡，高閤雞鳴半空。[催啓]五門金鎖，猶垂三殿簾櫳。階前御柳搖綠，仗下宮花散紅。鴛瓦數行曉日，[鸞]旗百尺春風。侍臣舞蹈重拜，聖壽南山永同。
思越人 馮延巳 
酒醒情懷惡，金縷褪，玉肌如削。寒食過却，海棠零落。乍倚遍，闌干煙淡薄，翠幕簾櫳畫閣。春睡著，覺來失，鞦韆期約。
上行杯 馮延巳  春天 春天｜写人
落梅暑雨消殘粉，雲重煙深寒食近。羅幕遮香，柳外鞦韆出畫牆。春山顛倒釵橫鳳，飛絮入簾春睡重。夢裏佳期，秪許庭花與月知。
薄命妾 馮延巳  宋词三百首 夫妻 祝愿 卷二·唐五代词 饮酒 婉约
春日宴，綠酒一杯歌一遍，再拜陳三願。一願郎君千歲，二願妾身長健，三願如同梁上燕，歲歲長相見。
金錯刀 一 馮延巳 
雙玉斗，百瓊壺，佳人歡飲笑喧呼。麒麟欲畫時難偶，鷗鷺何猜興不孤。歌婉轉，醉模糊，高燒銀燭臥流蘇。只銷幾覺懵騰睡，身外功名任有無。
金錯刀 二 馮延巳 
日融融，草芊芊，黃鶯求友啼林前。柳條嫋嫋拖金線，花蘂茸茸簇錦氈。鳩逐婦，燕穿簾，狂蜂浪蝶相翩翩。春光堪賞還堪翫，惱殺東風悞少年。
憶江南 一 馮延巳 
去歲迎春樓上月，正是西窗，夜涼時節。玉人貪睡墜釵雲，粉消妝薄見天真。人非風月長依舊，破鏡塵箏一夢經年瘦。今宵簾幕颺花陰，空餘枕淚獨傷心。
憶江南 二 馮延巳 
今日相逢花未發，正是去年，別離時節。東風次第有花開，恁時須約却重來。重來不怕花堪折，秪恐明年花發人離別。別離若向百花時，東風彈淚有誰知。
木蘭花 徐昌圖 
沈檀煙起盤紅霧，一箭霜風吹繡戶。漢宮花面學梅妝，謝女雪詩栽柳絮。長垂夾幕孤鸞舞，旋炙銀笙雙鳳語。紅窗酒病嚼寒冰，冰損相思無夢處。
臨江仙 徐昌圖  宋词三百首 孤独 卷二·唐五代词 写景 婉约
飲散離亭西去，浮生常恨飄蓬。回頭煙柳漸重重，淡雲孤鴈遠，寒日暮天紅。今夜畫船何處，潮平淮月朦朧。酒醒人靜奈愁濃，殘燈孤枕夢，輕浪五更風。
河傳 徐昌圖  秋天
秋光滿目，風清露白，蓮紅水綠。何處夢回，弄珠拾翠盈盈。倚闌橈，眉黛蹙。采蓮調穩，吳侶聲相續，倚棹吳江曲。鷺起暮天，幾雙交頸鴛鴦，入蘆花深處宿。
拋毬樂 一 徐鉉 
歌舞送飛毬，金觥碧玉籌。管弦桃李月，簾幕鳳皇樓。一笑千場醉，浮生任白頭。
拋毬樂 二 徐鉉 
灼灼傅花枝，紛紛度畫旂。不知紅燭下，照見彩毬飛。借勢因期尅，巫山暮雨歸。
木蘭花 庾傳素 
木蘭紅豔多情態，不似凡花人不愛。移來孔雀檻邊栽，折向鳳皇釵上戴。是何芍藥爭風彩，自共[牡]丹長作對。若教爲女嫁東風，除却黃鶯難匹配。
生查子 劉侍讀 
深秋更漏長，滴盡銀臺燭。獨步出幽閨，月晃波澄綠。菱荷風乍觸，一對鴛鴦宿。虛櫂玉釵驚，驚起還相續。
木蘭花 一 許岷 
小庭日晚花零落，倚戶無聊妝臉薄。寶箏金鴨任生塵，繡畫工夫全放却。有時覷著同心結，萬恨千愁無處說。當初不合儘饒伊，贏得如今長恨別。
木蘭花 二 許岷 
江南日暖芭蕉展，美人折得親裁翦。畫成小簡寄情人，臨行更把輕輕撚。其中撚破相思字，却恐郎疑蹤不似。若還猜妾倩人書，誤了平生多少事。
菩薩蠻 林楚翹 
畫堂春晝垂珠箔，臥來揉惹金釵落。簟滑枕頭移，鬢蟬狂欲飛。笑拖嬌眼慢，羅袖籠花面。重道好郎君，人前莫惱人。
塞姑 無名氏 
昨日盧梅塞口，整見諸人鎮守。都護三年不歸，折盡江邊楊柳。
醉公子 無名氏  婉约 写人 写人诗
門外猧兒吠，知是蕭郎至。剗襪下香階，冤家今夜醉。扶得入羅幃，不肯脫羅衣。醉則從他醉，還勝獨睡時。
菩薩蠻 無名氏  爱情 女子 婉约
牡丹含露真珠顆，美人折向庭前過。含笑問檀郎，花強妾貌強。檀郎故相惱，須道花枝好。一面發嬌嗔，碎挼花打人。
賀聖朝 無名氏 
白露點，曉星明滅，秋風落葉。故址頹垣，冷煙衰草，前朝宮闕。長安道上行客，依舊利深名切。改變容顏，消磨今古，隴頭殘月。
虞美人 無名氏 
帳中草草軍情變，月下旌旗亂。褫衣推枕愴離情，遠風吹下楚歌聲，正三更。撫騅欲下重相顧，豔態花無主。手中蓮鍔凜秋霜，九泉歸去是仙鄉，恨茫茫。
後庭宴 無名氏 
千里故鄉，十年華屋，亂魂飛過屏山簇。眼重眉褪不勝春，菱花知我銷香玉。雙雙燕子歸來，應解笑人幽獨。斷歌零舞，遺恨清江曲。萬樹綠低迷，一庭紅{艹/撲}𫂙。
擷芳詞 無名氏 
風搖蕩，雨濛茸，翠條柔弱花頭重。春衫窄，香肌濕，記得年時，共伊曾[摘]。都如夢，何曾共，可憐孤似釵頭鳳。關山隔，晚雲碧，燕兒來也，又無消息。
魚遊春水 無名氏  思念 闺怨 春天 婉约
秦樓東風裏，燕子還來尋舊壘。餘寒猶峭，紅日薄侵羅綺。嫩草方抽碧玉茵，媚柳輕窣黃金縷。鶯轉上林，魚遊春水。幾曲闌干遍倚，又是一番新桃李。佳人應怪歸遲，梅妝淚洗。鳳簫聲絕沈孤鴈，望斷清波無雙鯉。雲山萬重，寸心千里。
阿那曲 楊貴妃 
羅袖動香香不已，紅蕖嫋嫋秋煙裏。輕雲嶺下乍搖風，嫩柳池塘初拂水。
樂遊曲 一 閩后陳氏 
龍舟搖曳東復東，采蓮湖上紅更紅。波淡淡，水溶溶，奴隔荷花路不通。
樂遊曲 二 閩后陳氏  西湖
西湖南湖鬬綵舟，青蒲紫蓼滿中洲。波渺渺，水悠悠，長奉君王萬歲遊。
楊柳枝 柳氏 
楊柳枝，芳菲節，可恨年年贈離別。一葉隨風忽報秋，縱使君來豈堪折。
字字雙 王麗真女郎 
牀頭錦衾斑復斑，架上朱衣殷復殷。空庭明月閑復閑，夜長路遠山復山。
菩薩蠻 耿玉真  抒情
玉京人去秋蕭索，畫簷鵲起梧桐落。欹枕悄無言，月和殘夢圓。背燈唯暗泣甚處砧聲急眉黛遠山攢芭蕉生暮寒。
句 一 耿玉真 
庭空客散人歸後，畫堂半掩朱簾。林風[淅淅]夜厭厭，小樓新月，回首自纖纖。
句 二 耿玉真 
春光鎮在人空老，新愁往恨何窮。金窗力困起還慵，一聲羌笛，驚起醉怡容。
句 三 耿玉真 
尋春須是陽春早，看花莫待花枝老。
句 四 耿玉真 
帝鄉煙雨鎖春愁，故國山川空淚眼。
句 五 耿玉真 
金鳳欲飛遭掣搦，情脈脈，看即玉樓雲雨隔。
句 六 耿玉真 
桃李不須誇爛熳，已輸了風吹一半。
句 七 耿玉真 
學著荷衣還可喜，年少多來有幾，自古閑愁無際。
句 八 耿玉真 
初離蜀道心將碎，離恨綿綿，春日如年，馬上時時聞杜鵑。
梧桐影 呂巖  思念 友人 婉约
落日斜，秋風冷。今夜故人來不來，教人立盡梧桐影。
憶江南 一 呂巖 
淮南法，秋石最堪誇。位應乾坤白露節，象移寅卯紫河車，子午結朝霞。
憶江南 二 呂巖 
王陽術，得祕是黃牙。萬蘂初生將此類，黃鍾應律始歸家，十月定君誇。
憶江南 三 呂巖 
黃帝術，玄妙美金花。玉液初凝紅粉見，乾坤覆載暗交加，龍虎變成砂。
憶江南 四 呂巖 
長生術，玄要補泥丸。彭祖得之年八百，世人因此轉傷殘，誰是識陰丹。
憶江南 五 呂巖 
陰丹訣，三五合玄圖。二八應機堪采運，玉瓊回首免榮枯，顏貌勝凡姝。
憶江南 六 呂巖 
長生術，初九祕潛龍。慎勿從高宜作客，丹田流注氣交通，耆老反嬰童。
憶江南 七 呂巖 
修身客，莫誤入迷津。氣術金丹傳在世，象天象地象人身，不用問東鄰。
憶江南 八 呂巖 
還丹訣，九九最幽玄。三性本同一體內，要燒靈藥切尋鉛，尋得是神仙。
憶江南 九 呂巖 
長生藥，不用問他人。八卦九宮看掌上，五行四象在人身，明了自通神。
憶江南 十 呂巖 
學道客，修養莫遲遲。光景斯須如夢裏，還丹粟粒變金姿，死去莫回歸。
憶江南 十一 呂巖 
治生客，審細察微言。百歲夢中看即過，勸君修煉保尊年，不久是神仙。
憶江南 十二 呂巖 
瑤池上，瑞霧靄羣仙。素練金童鏘鳳板，青衣玉女嘯鸞弦，身在大羅天。沉醉處，縹渺玉京山。唱徹步虛清燕罷，不知今夕是何年，海水又桑田。
西江月 一 呂巖 
著意黃庭歲久，留心金碧年深。爲憂白髮鬢相侵，仙訣朝朝討論。秘要俱皆覽過，神仙奧旨重吟。至人親指水中金，不負平生志性。
西江月 二 呂巖 
任是聰明志士，常迷東竈黃庭。參同大易事分明，不曉醉眠難醒。若遇高人指引，都來不費功程。北方坎子是金精，忍得黃牙方盛。
沁園春 一 呂巖 
七返還丹，在我先須，煉已待時。正一陽初動，中宵漏永。溫溫鉛鼎，光透簾幃。造化爭馳，虎龍交媾，進火功夫牛斗危。曲江上，看月華瑩淨，有箇烏飛。當時，自飲刀圭，又誰信無中就養兒。辨水源清濁，木金間隔。不因師指，此事難知。道要玄微，天機深遠，下手忙修猶太遲。蓬萊路，待三千行滿，獨步雲歸。
沁園春 二 呂巖 
火宅牽纏，夜去明來，早晚擔憂。奈今日茫然，不知明日。波波劫劫，有甚來由。人世風燈，草頭珠露，我見傷心眼淚流。不堅久，似石中迸火，水上浮漚。休休，及早回頭，把往日風流一筆鉤。但麤衣淡飯，隨緣度日。任人笑我，我又何求。限到頭來，不論貧富，著甚干忙日夜憂。勸年少，把家緣棄了，海上來遊。
沁園春 三 呂巖 
詩曲文章，任汝空留，數千萬篇。奈日推一日，月推一月。今年不了，又待來年。有限光陰，無涯火院，只恐蹉跎老却賢。貪癡漢，望成家學道，兩事雙全。凡間，只戀塵緣，又誰信壺中別有天。這道本無情，不親富貴。不疎貧賤，只要心堅。不在勞神，不須苦行，息慮忘機合自然。長生事，待明公放下，方可相傳。
卜算子 呂巖 
心空道亦空，風靜林還靜。卷盡浮雲月自明，中有山河影。供養及修行，舊話成重省。豆爆生蓮火裏時，痛撥寒灰冷。
步蟾宮 呂巖 
坎離乾兌逢子午，須認取，自家根祖。地雷震動山頭雨，要洗濯黃牙土。捉得金精牢閉錮，煉甲庚，要生龍虎。待他問汝甚人傳，但說道，先生姓呂。
滿庭芳 呂巖 
大道淵源，高真隱秘，風流豈可知聞。先天一氣，清濁自然分。不識坎離顛倒，誰能辨，金木浮沈。幽微處，無中產有，澗畔虎龍吟。壺中，真造化，天精地髓，陰魄陽魂。運周天水火，燮理寒溫。十月脫胎丹就，除此外，皆是傍門。君知否，塵寰走徧，端的少知音。
酹江月 呂巖 
仙風道骨，顛倒運乾坤，平分時節。金木相交坎離位，一粒刀圭凝結。水虎潛形，火龍伏體，萬丈毫光烈。仙花朵秀，聖男靈女扳折。霄漢此夜中秋，銀蟾離海，浪卷千層雪。此是天關地軸，誰解推窮圓缺。片晌功夫，霎時丹聚，到此憑何訣。倚天長嘯，洞中無限風月。
水龍吟 呂巖 
目前咫尺長生路，多少愚人不悟。愛河浪闊，洪波風緊，舟船難渡。略聽仙師語，到彼岸。只消一句，煉金丹換了，凡胎濁骨。免輪迴，三塗苦。萬事澄心定意，聚真陽，都歸一處。分明認得，靈光真趣，本來面目。此箇幽微理，莫容易，等閑分付。知蓬萊自有，神仙伴侶，同攜手，朝天去。
豆葉黃 呂巖 
二月江南山水路，李花零落春無主。一箇魚兒無覓處，風和雨，玉龍生甲歸天去。
浪淘沙 呂巖 
我有屋三椽，住在靈源。無遮四壁任蕭然，萬象森羅爲斗拱，瓦蓋青天。無漏得多年，結就因緣。修成功行滿三千，降得火龍伏得虎，陸路神仙。
蘇幙遮 呂巖 
天不高，地不大，惟有真心，物物俱含載。不用之時全體在，用即拈來，萬象周沙界。虛無中，塵色內，盡是還丹，歷歷堪收采。這箇鼎鑪解不解，養就靈烏，飛出光明海。
雨中花 呂巖  岳阳楼
三百年間，功標青史，幾多俱委埃塵。悟黃粱棄事，厭世藏身。將我一枝丹桂，換他千載青春。岳陽樓上，綸巾羽扇，誰識天人。蓬萊願應仙舉，誰知會合仙賓。遙想望，吹笙玉殿，奏舞鸞裀。風馭雲軿不散，碧桃紫奈長新。願逢一粒，九霞光裏，相繼朝真。
促拍滿路花 呂巖  庐山
西風吹渭水，落葉滿長安。茫茫塵世裏，獨清閑。自然鑪鼎，虎繞與龍盤。九轉丹砂就，一粒刀圭，便成陸地神仙。任萬釘寶帶貂蟬，富貴欲熏天。黃粱炊未熟，夢驚殘。是非海裏，直道作人難。袖手江南去，白蘋紅蓼，又尋湓浦廬山。
六么令 呂巖 
東與西，眼與眉。偃月爐中運坎離，靈砂且上飛。最幽微，是天機。你休癡，你不知。
漢宮春 呂巖 
橫笛聲沉，倚危樓紅日，江轉天斜。黃塵邊火澒洞，何處吾家。胎禽怨夜，來乘風，玄露丹霞。先生笑，飛空一劒，東風猶自天涯。情知道山中好，早翠囂含隱，瑤草新芽。青溪故人信斷，夢[逐]飆車。乾坤星火，歸來了，煮石煎沙。回首處，幅巾蒲帳，雲邊獨是桃花。
減蘭 呂巖 
暫遊大庾，白鶴飛來誰共語。嶺畔人家，曾見寒梅幾度花。春來春去，人在落花流水處。花滿前蹊，藏盡神仙人不知。
憶江南 伊用昌 
江南鼓，梭肚兩頭欒。釘著不知侵骨髓，打來只是沒心肝，空腹被人謾。
送日本使 明皇帝 
日下非殊俗，天中嘉會朝。念余懷義遠，矜爾畏途遙。漲海寬秋月，歸帆[駛]夕飆。因驚彼君子，王化遠昭昭。
賜新羅王 明皇帝 
四維分景緯，萬象含中樞。玉帛遍天下，梯杭歸上都。緬懷阻青陸，歲月勤黃圖。漫漫窮地際，蒼蒼連海隅。興言名義國，豈謂山河殊。使去傳風教，人來習典謨。衣冠知奉禮，忠信識尊儒。誠矣天其鑒，賢哉德不孤。擁旄同作牧，厚貺比生蒭。益重青青志，風霜恆不渝。
句 德宗皇帝 
玉殿笙歌宜此夜，更看明月照高樓。
采蓮 楊師道 
采蓮江浦覓同心，日暮風生江水深。莫言花重船應沒，自解凌波不畏沈。
句 上官儀 
曙色隨行漏，早吹入繁笳。旗文縈桂葉，騎影拂桃華。碧潭寫春照，青山籠雪花。池牑風月清，閒居遊客情。蘭泛樽中色，松今弦上聲。
句 張諤 
天上姮娥遙解意，偏教月向踏歌明。共待山頭明月上，照君行棹出長川。
句 丁仙芝 
雨鳴鴛瓦收炎氣，風卷珠簾送曉涼。
句 殷遙 
歸心靜對螢飛月，遠夢長驚角滿樓。
句 王維 
自恨開遲還落早，縱橫只是怨春風。
句 李頎 
巴路千山秋水上，江村獨樹夕陽時。
旅次盩厔過韓士別業 王昌齡 
春煙桑柘林，落日隱荒墅。泱漭平原夕，清吟久延佇。故人家於此，招我漁樵所。
上侍御士兄 王昌齡 
天人俟明路，益稷分堯心。利器必先舉，非賢安可任。吾兄執嚴憲，時佐能釣深。
上同州使君伯 王昌齡 
大賢本孤立，有時起絲綸。伯父自天稟，元功載生人。
留別 王昌齡 
桑林映陂水，雨過宛城西。留醉楚山別，陰雲暮霋霋。
贈李侍御 王昌齡 
青冥孤雲去，終當暮歸山。志士杖苦節，何時見龍顏。
又贈李侍御 王昌齡 
渺然客子魂，倏鑠川上暉。還雲慘知暮，九月仍未歸。
送別 王昌齡 
春江愁送君，蕙草生氤氳。醉後不能語，鄉山雨雰雰。
失題 王昌齡 
時與醉林壑，因之墮農桑。槐煙漸含夜，樓月深蒼茫。
失題 王昌齡 
桑葉下墟落，鵾雞鳴渚田。物情每衰極，吾道方淵然。
句 王昌齡 
與君遠相知，不道雲海深。得罪由己招，本性易然諾。黃葉亂秋雨，空齋愁暮心。通經彼上人，無迹任勤苦。楓橋延海岸，客帆歸富春。寒江映村林，亭上納高潔。陵藪寒蒼茫，登城遂懷古。孤煙曳長林，春水聊一望。河口餞南客，進帆清江水。遷客又相送，風悲蟬更號。微雨隨雲收，濛濛傍山去。海客時獨飛，永然滄洲意。日夕辨靈藥，空山松桂香。墟落有懷縣，長煙溪樹邊。青桂花未吐，江中獨鳴琴。還家望炎海，楚葉下秋水。
句 劉長卿 
春苔滿地無行處，深映桃花獨閉門。
句 崔曙 
夜臺一閉無時盡，逝水東流何處還？田家收已盡，蒼蒼只白茅。
句 李白 
玉堦一夜留明月，金殿三春滿落花。
題故人別業 張謂 
平子歸田處，園林接汝濆。落花開戶入，啼鳥隔窗聞。池淨流春水，山明斂霽雲。晝遊仍不厭，乘月夜尋君。
句 李嘉祐 
巴峽猿聲催客淚，銅梁山翠入江樓。千峰鳥路含梅雨，五月蟬聲送麥秋。
失題 錢起 
胡風迎馬首，漢月學蛾眉。久戍人將老，長征馬不肥。
句 顧況 
野人誤向人閒老，爲謝金華洞裏雲。莫言歸去無人伴，自有中天月正明。
句 陳潤  黄河
兩岸楊花風作雪，一池荷葉雨成珠。暮猿啼處三聲絕，寒雁歸時一葉秋。一雙淚滴黃河水，願得東流入漢宮。
句 崔膺 
不隨暮雨蒼江去，且向朝雲白雪歌。欲于北闕辭蒼海，却望東山愧白雲。
句 馮宿 
九衢車馬傳佳句，萬戶鶯花接勝遊。
句 于鵠 
曾讀列仙王母傳，九天未勝此中遊。
句 楊巨源 
鳴鞭秋色詩情遠，拂匣寒花劒力多。籍通蓮闕秋光遍，詩答蓬山晚思遙。青門日暖塵光動，紫陌花晴風色來。豔欺藤蔓鶯無限，香壓荆花蝶不飛。內史舊山空日暮，南朝古木向人秋。夢中鄉信驚秋鴈，窗下林聲帶夜蟬。獨向曉山知露溼，遠臨秋水愛雲明。新河柳色千株暗，故國雲帆萬里歸。一院綠錢童子拂，千竿青玉主人栽。露凝丹地初疑雨，煙著紅樓半是霞。空門水定埃塵遠，真偈金書世界稀。
句 劉禹錫 
煙波半落新沙地，鳥雀羣飛欲雪天。櫻桃帶雨胭脂溼，楊柳當風綠線低。山似屏風江似簟，叩舷來往月明中。晴日碧空雲腳斷，一條如練挂山尖。飛文鬬疾敲銅器，陪宴會歡吐錦茵。
奉和白舍人遊鏡湖夜歸 周元範 
風前酒醒看山笑，湖上詩成共客吟。畫燭滿堤燒月色，澄江繞樹浸城陰。
句 周元範 
路出胥門深淺浪，月殘吳苑兩三星。石橋路上千峯月，山殿雲中半夜鐘。
水樓 王魯復 
山銜落日溪光動，岸轉回風檻影浮。座內數聲來遠鶴，煙中一派辨孤舟。
句 王魯復 
清泉遶屋澄心遠，曙月銜山出定遲。
句 陸暢 
滿手香傳金菊酒，漏聲遙滴上陽宮。
句 鮑溶 
徑草漸生長短綠，庭花欲綻淺深紅。夜瑟絃驚綠流水，暖松花放碧香煙。窗間夜學凝殘燭，軒下朝吟向暖風。幽客攜琴好歸去，七絲閑和百泉聲。野寺訪僧歸帶月，芳林攜客醉眠花。
句 張蕭遠 
須臾滿寺泉聲合，百尺飛簷挂玉繩。座客醉來雲雨散，一行高鳥萬山秋。綺羅香裏春長在，絲管聲中水暗流。何事不歸巫峽去，故來人世斷人腸。身居曉嶂紅霞外，書讀秋窗紫竹間。瀑布水高清漢冷，莓苔橋滑碧煙虛。日月在天常照耀，了無塵垢汙清光。
句 殷堯藩 
雲收碧海連天水，風動紅蕉滴露光。
句 施肩吾 
空巖雨暴泉聲亂，幽徑苔深鳥跡重。
送張孝廉歸吳 章孝標 
吳將勤苦見高科，藝至春官不奈何。想得江南諸父老，因君鞭韃子孫多。
夜笛詞 章孝標 
皎潔西樓月未斜，笛聲寥亮入東家。頓令燈下裁衣婦，誤翦同心一片依。
題碧山寺塔 章孝標 
六時佛火明珠綴，午後茶煙出翠微。縈砌乳泉梳石髮，滴松銀露洗牆衣。
翫月遇雲 章孝標 
無端玉葉連天起，不放金波到曉流。暗惜蚌胎沈海面，仰思鵬翼破風頭。
句 章孝標 
錢塘去國三千里，一道風光任意看。珠呈夜浦螢無影，鶻坐秋林鳥失行。昨日見君親下筆，五花牋上黑龍飛。何人枉折教狼籍，孤負春風長養情。梅花帶雪飛琴上，柳色和煙入酒中。阮籍嘯場人步月，子猷看處鳥棲煙。白練鳥迷山芍藥，紅妝妓妒水林檎。今日華山秋頂上，聞天長叫在長空。天風更送新聲出，不放行雲過鳳樓。昨日天宮吹樂府，六官絃管一時新。通傳勝事因風月，打破愁腸是酒杯。姑蘇臺上煙花月，寧負春風簫管聲。玉輪低月中天曉，金鐸縱風上界秋。蕭灑竹房塵境外，滿天雲月共清虛。言若浚川流巨海，戒如秋月挂長空。金殿月中看擣藥，玉樓風裏聽吹笙。
句 陳標 
長把酒杯憑夜月，每將詩思泥春風。襄陽樂事經過盡，峴首煙花倒瀉空。猶疑波底鮫人淚，滴在衣裳半欲零。春明門外襄陽路，落日秋風送客歸。
入洞庭望岳陽 楊收  洞庭湖
飛鷗撒浪三千里，暮草搖風一萬畦。黛色淺深山遠近，碧煙濃淡樹高低。
句 許渾 
蒹葭水暗螢知夜，楊柳風高鴈送秋。露滴曉花疑錦繡，風吹寒竹認笙簧。
句 喻鳧 
虹橫布水臺南雨，鴈返爐峰頂北霞。閑臥東風燈漸曉，溪南花氣雨中來。一別山陰詩酒客，水風花片夢蘭亭。
句 祝元膺  终南山
卻覓終南山色看，倚天橫展玉屏風。杜甫一生憐李白，應緣孔聖道才難。終南山腳盤龍勢，紫閣雲心望鶴歸。
句 趙嘏 
池上昔遊夫子鳳，雲間初起武侯龍。亭分楚寺依依樹，水應公臺夜夜琴。鴝鵒舞酣人自醉，琵琶聲緩客初來。高鳥過時秋色動，征帆落處暮煙生。夜吟孤枕潮聲近，晚過千山雪氣寒。望臘早花緣路見，隨巖寒水隔林聞。宿處客塵隨夜靜，坐中煙水向人閑。
句 崔澹 
九重城裏春來早，百尺樓頭日落遲。
句 賈島 
莫是上天宮裏唱，歌聲飄下玉梁塵。
句 溫庭筠 
沿澗水聲喧戶外，卷簾山色入窗來。自有晚風推楚浪，不勞春色染湘煙。卓氏壚前金綫柳，隋家隄畔錦帆風。門外白雲何處雨，一條清澗遶溪流。
句 方干 
巖溜噴空晴似雨，林蘿礙日夏多寒。
句 羅隱 
庾樓宴罷三更月，宏閣談時一座風。
過友人故居 羅虬 
隄草裊空垂露眼，渚浦穿浪湊煙芽。晴樓談罷山橫黛，夜局碁酣燭墜花。
句 羅虬 
雪中放馬朝尋跡，雲外聞鴻夜射聲。龍鱗柳弱垂朝露，麈尾松高揮夜風。猿隔亂雲啼暮嶺，鴈和微雨下寒湖。夜渡酒酣千頃月，晝樓碁罷一窗山。
句 杜荀鶴 
千嶂雪消溪影綠，幾家梅綻酒波清。風拂亂燈山磬曙，露沾仙杏石壇春。
句 神穎 
手邊雲起何時雨，筆下波生不待風。
句 惠文太子 
渭水橋邊春已渡，灞陵原上雨初晴。清冷池裏冰初合，紅粉樓中月未圓。可惜韶年三日暮，風光由繞碧燕觴。晚日半銜西苑樹，晴雲直卷上天風。離筵風日三晡晚，歸路雲霞一道開。
蓬州野望 元兢 
飄颻宕渠域，曠望蜀門隈。水共三巴遠，山隨八陣開。橋形疑漢接，石勢似煙迴。欲下他鄉淚，猿聲幾處催。
贈日本僧空海離合詩 馬總 
仍可萬里來，可非衒其才。增學助元機，土人如子稀。
贈釋空海歌 胡伯崇 
說四句，演毘尼，凡夫聽者盡歸依。天假吾師多伎術，就中草聖最狂逸。
因使日本願謁鑒真和尚既滅度不覲尊顏嗟而述懷 高鶴林 
上方傳佛燈，名僧號鑒真。懷藏通鄰國，真如轉付民。早嫌居五濁，寂滅離囂塵。禪院從今古，青松遶塔新。斯法留千載，名記萬年春。
句 朱千乘 
錦纜扁舟花岸靜，玉壺春酒管絃清。
句 清觀 
叡山新月冷，台嶠古風清。
罷官後卻歸舊居 陳閏 
不歸江畔久，舊業已凋殘。露草蟲絲溼，湖泥鳥跡乾。買山開客舍，選竹作漁竿。何必勞州縣，驅馳効一官。
句 李堪 
此心復何已，新月清江長。雲歸石壁盡，月照霜林清。
兗州留獻李員外 崔致遠 
芙蓉零落秋池雨，楊柳蕭疎曉岸風。神思只勞書卷上，年光任過酒杯中。
句 崔致遠 
畫角聲中朝暮浪，青山影裏古今人。煙低紫陌千行柳，日暮朱樓一曲歌。洛水波聲新草樹，嵩山雲影舊樓臺。雲布長天龍勢逸，風高秋月雁行齊。風遞鶯聲喧座上，日移花影倒林中。芳園醉散花盈袖，幽逕吟歸月在帷。極目遠山煙外暮，傷心歸棹月邊遲。
句 金立之 
煙破樹頭驚宿鳥，露凝苔上暗流螢。山人見月寧思寢，更掬寒泉滿手霜。紺殿雨晴松色冷，禪林風起竹聲餘。風過古殿香煙散，月到前林竹露清。更有閑宵清淨境，曲江澄月對心虛。寒露已催鴻北去，火雲漸散月西流。園梅坼甲迎春笑，庭草抽心待節芳。
句 金可紀 
波衝亂石長如雨，風激疎松鎮似秋。
尋幽居不遇 莊翱 
滿庭花落迷行路，遶院泉聲寫半山。向暮此中回首去，洞門深處鳥關關。
句 莊翱 
天外夜深風漸遠，高松長似水流聲。焚香暮入飜花殿，凈手秋開貝葉經。野性本憐松下月，幽情唯愛洞中春。慇懃笑喻人間事，遙指庭花對夕陽。
春日 陸翬 
鶯歸樹頂繁聲轉，雁去天邊細影斜。雨拂青青行處草，煙含灼灼望中花。
句 陸翬 
三尺寒光冰在手，一張弓勢月當心。巖下光陰生戶牗，澗邊形勢入池臺。孤帆影入江煙盡，百舌聲流浦樹新。